
1. Deschiderea celei de-a 48-a Adunări Parlamentare a NATO

 

A 48-a Adunare parlamentară a NATO s-a deschis, la 15 noiembrie a.c., la Istanbul, în prezenţa preşedintelui turc Ahmet Necdet Sezer şi a secretarului general al Alianţei, Lordul George Robertson, temele centrale ale reuniunii fiind lupta împotriva terorismului internaţional şi pregătirea summit-ului de la Praga.

"După 11 septembrie 2001, terorismul a devenit o ameninţare la adresa securităţii internaţionale", a declarat George Robertson, în deschiderea celor patru zile de lucrări ale reuniunii. "Atentatele de la New York şi Washington au modificat complet conjunctura strategică", a adăugat G. Robertson, potrivit căruia "NATO are, astăzi, o nouă misiune împotriva terorismului şi ameninţărilor asimetrice". "Pentru prima dată în istoria sa, NATO se confruntă cu un inamic nereprezentat statal. Adresez acest mesaj teroriştilor şi statelor care îi adăpostesc: în loc să cedăm în faţa terorii, vom riposta. Mai multe măsuri vor fi dezvăluite în cadrul summit-ului de la Praga", a precizat el. Extinderea NATO va fi unul dintre principalele dosare abordate, în cadrul summit-ului de la Praga, 21-22 noiembrie a.c., însă George Robertson nu a dezvăluit intenţiile organizaţiei în legătură cu noii admişi, afirmând doar că "vor fi invitate între una şi nouă ţări". 

La reuniunea de la Istanbul au fost prezenţi circa 300 de parlamentari din peste 45 de ţări - dintre care cele 19 state membre ale Alianţei, 17 ţări asociate şi 11 cu statut de observator. Pe ordinea de zi s-au aflat: un proiect de rezoluţie privind viitorul NATO, document ce va fi adoptat la Praga; aspecte legate de lupta internaţională împotriva terorismului după 11 septembrie 2001; problema irakiană şi utilizarea armelor chimice, biologice, radiologice şi nucleare. 

Preşedintele Adunării Parlamentare a NATO, Rafael Estrella, a declarat că "este foarte probabil ca şapte ţări candidate să primească la summit-ul de la Praga invitaţia de a adera la Alianţa Nord-Atlantică". R. Estrella a opinat că proiectul de securitate şi siguranţă europeană al Alianţei nu poate fi complet fără includerea în NATO a unor ţări precum România sau Bulgaria. "Sunt aproape convins că România va fi admisă în Alianţa Nord-Atlantică, iar această dorinţă este exprimată şi de Adunarea Parlamentară a NATO. Noi am fost foarte insistenţi şi am susţinut că dorim să fie admise şapte ţări candidate", a spus el. 

Pe de altă parte, analiştii apreciază că membrii europeni ai NATO, "aflaţi sub presiune" pentru a reduce decalajul de forţe armate în raport cu SUA, sunt chemaţi la summit-ul de la Praga să se mobilizeze prin asumarea de angajamente exacte în vederea întăririi capacităţilor militare ale Alianţei. 

Reunite la cel mai înalt nivel în capitala cehă, pentru prima dată după atentatele de la 11 septembrie 2001 din SUA, statele membre ale NATO urmează să se angajeze la o dezvoltare a mijloacelor militare ale organizaţiei pentru a putea răspunde în mod eficient la noile ameninţări ale terorismului şi ale dezvoltării armelor de distrugere în masă. Astfel, NATO ar urma să aprobe, la Praga, conceptul unei Forţe de Reacţie Rapidă, capabilă să fie mobilizată şi trimisă rapid pe teatre de operaţiuni aflate la distanţă, ca şi o reformă a comandamentului militar al organizaţiei. 

În ceea ce priveşte capacităţile militare, NATO a identificat opt domenii în care se impune un efort particular şi în care europenii prezintă serioase rămâneri în urmă. Între acestea se numără transportul trupelor, muniţiile ghidate de precizie, dezvoltarea unui sistem de supraveghere terestru aeropurtat, întărirea sistemelor de comandă şi control şi apărarea împotriva ameninţărilor chimice, biologice sau radiologice. Secretarul general al NATO, lordul George Robertson, aşteaptă de la summit-ul de la Praga rezultate în aceste domenii, indiferent cum vor fi ele obţinute. 

Pentru a ilustra întârzierea militară şi tehnologică a europenilor comparativ cu aliatul lor de dincolo de Atlantic, George Robertson a subliniat că "în Europa nu există nici un avion de bruiaj electronic şi de fiecare dată trebuie chemaţi în ajutor americanii". Dacă Marea Britanie şi, mai nou, Franţa şi-au majorat considerabil cheltuielile militare, alte state europene nu se grăbesc să facă acest pas sau au în vedere chiar scăderea lor. În condiţiile în care SUA au votat o creştere a cheltuielilor de apărare cu 13% în 2003, care ajung la circa 335,4 miliarde de dolari, raportul pe 2002-2003 al Institutului Internaţional de Studii Strategice de la Londra sublinia că membrii europeni ai NATO, cu excepţia Marii Britanii, au fost "foarte lenţi în a urma SUA pe calea dezvoltării de forţe capabile să fie desfăşurate în zone de operaţiuni aflate la mari distanţe". 

Potrivit Secretarului general al NATO, obiectivul summit-ului de la Praga este de a inversa tendinţa şi de a obţine de la ţările membre angajamentul unui efort financiar sporit, aceasta după ce "Iniţiativa privind capacităţile de apărare", lansată la precedentul summit al Alianţei, din aprilie 1999 de la Washington, nu a dus la efectele scontate. Potrivit experţilor, unele state europene au fost deja însărcinate să reflecteze, fiecare într-un domeniu anume, la modalităţi de a rezolva lacunele. Astfel, Germania a preluat conducerea unui grup de lucru privind aeronavele de transport, cu scopul ca, încă înainte de materializarea primului avion de transport strategic european A400M - prevăzută cel mai devreme pentru anul 2008 - NATO să poată conta pe o flotă de astfel de avioane. O soluţie interimară ar putea fi comandarea a circa 20 de aeronave de transport de tip C-17 Globemaster III de la producătorul "Boeing", avioane ce ar urma să fie utilizate în sistem "pool", precum actuala flotă de avioane radar "AWACS" de care dispune Alianţa. 

La rândul său, preşedintele Statelor Unite ale Americii, George W. Bush, a declarat, la Washington, în ajunul plecării sale spre Praga, că lărgirea NATO spre ţări din Europa de Est şi Centrală este "bună pentru Statele Unite, întrucât o Europă unită, liberă şi în pace este bună pentru America". "Ţările care vor fi desemnate pentru a se alătura Organizaţiei Tratatului Atlanticului de Nord în timpul summit-ului de la Praga, sunt ţări care au trăit sub totalitarism, care înţeleg valoarea libertăţii, care iubesc libertatea şi iubesc acest spirit. Cred că acesta va fi un factor esenţial pentru revigorarea Alianţei. Aceasta este o Alianţă esenţială, care este puternică şi noi vom avea noi membri ce vor fi pregătiţi să aducă partea lor de greutate şi să apere pacea faţă de noi ameninţări", a adăugat el. 

2. Situaţia inspecţiilor ONU în Irak

Televiziunea de stat irakiană a dat publicităţii, la 13 noiembrie a.c., scrisoarea prin care liderii Irakului acceptă rezoluţia Consiliului de Securitate ONU privind dezarmarea irakiană, text care a fost prezentat iniţial Naţiunilor Unite. "Deşi suntem conştienţi de motivele reale care au stat la baza adoptării Rezoluţiei 1441 (...) vă informăm că vom accepta documentul în pofida răului pe care îl conţine", se arată în scrisoarea prezentată de ministrul irakian de externe, Naji Sabri. Acesta afirmă că Irakul este pregătit să-i primească pe inspectorii pentru dezarmare, dar că autorităţile de la Bagdad vor lua în considerare, în relaţiile dintre cele două părţi, modul de acţiune şi eventualele intenţii răuvoitoare faţă de demnitatea, independenţa, securitatea şi suveranitatea ţării.

Naji Sabri a menţionat, totuşi, faptul că guvernul irakian va trimite o a doua scrisoare la ONU, în care îşi va exprima "observaţiile" referitoare la rezoluţie, care ar contraveni dreptului internaţional, Cartei ONU şi precedentelor acte emise de Consiliul de Securitate.

Ambasadorul Irakului la ONU, Mohammed al Douri, a anunţat, la New York, faptul că ţara sa acceptă fără rezerve documentul şi că a transmis secretarului general al Naţiunilor Unite o scrisoare din partea guvernului de la Bagdad, referitoare la acceptarea prevederilor rezoluţiei. 

Ziarul irakian "Babel" a prezentat decizia Irakului de a accepta Rezoluţia ONU ca pe un semn de bunăvoinţă care trebuie recompensat prin ridicarea embargoului impus acestei ţări din 1990. "Iniţiativa ţării noastre urmăreşte să arate că nu deţinem arme de distrugere în masă şi să dovedească că argumentele utilizate de propaganda americană, britanică şi sionistă sunt nefondate", adaugă publicaţia citată.

Ziarul irakian consideră că mai ales Franţa, Rusia şi China trebuie să reacţioneze pentru ridicarea sancţiunilor internaţionale impuse Irakului după invadarea Kuweitului, în august 1990, în timp ce restul publicaţiilor afirmă că decizia irakiană a avut drept scop evitarea unui nou război.

*

Decizia Irakului de a accepta Rezoluţia 1441 a fost primită favorabil de Rusia, Franţa şi ţările arabe, în timp ce SUA doresc ca angajamentul liderilor irakieni să se traducă în fapte, iar Marea Britanie lansează un apel la "vigilenţă".

"Lumea se aşteaptă ca Irakul să se dezarmeze pentru binele păcii", a declarat preşedintele Statelor Unite, George W. Bush, mulţumind Naţiunilor Unite pentru modul în care au tratat această criză. 

"Pentru Administraţia americană decizia Irakului trebuie să se traducă în fapte. Vă reamintesc faptul că ne aşteptam la un asemenea gest din partea lui Saddam Hussein şi a regimului său, dar acum aşteptăm ca preşedintele irakian să acţioneze", a declarat purtătorul de cuvânt al Casei Albe, Scott McClellan.

Ministrul britanic al afacerilor externe, Jack Straw, a salutat decizia Irakului de a accepta rezoluţia ONU, gest pe care îl consideră "un prim pas", dar a lansat un apel la vigilenţă, deoarece "intenţiile Irakului sunt schimbătoare". "Trebuie să se ştie că orice nerespectare de către Irak a obligaţiilor sale va avea consecinţe grave, deoarece doar o ameninţare credibilă va obliga Irakul să se conformeze deciziei comunităţii internaţionale", a afirmat şeful diplomaţiei britanice.

Ministrul rus de externe, Igor Ivanov, al cărui guvern a militat împotriva utilizării automate a forţei în Irak, a apreciat că decizia Irakului "deschide calea spre o soluţie politică". "Rusia salută decizia Irakului de a se conforma Rezoluţiei 1441 a Consiliului de Securitate ONU. Eram convinşi că liderii irakieni vor lua o astfel de hotărâre. Respectarea Rezoluţiei ONU trebuie să conducă progresiv la o reglementare completă a situaţiei din Irak, inclusiv la ridicarea sancţiunilor", a adăugat el.

La Cairo, Secretarul general al Ligii Arabe a salutat decizia Irakului şi a subliniat că este vital ca experţii să fie neutri în timpul inspecţiilor. Amr Moussa a apreciat că poziţia Irakului "reprezintă un progres important pe calea soluţionării crizei irakiene în cadrul ONU". El a cerut inspectorilor în dezarmare să "îşi îndeplinească misiunea cu profesionalism înainte de a prezenta raportul privind armele de distrugere în masă din Irak".

Şi Japonia a salutat decizia Irakului de a accepta rezoluţia Consiliului de Securitate al ONU. "Este un pas înainte", a declarat Secretarul general al guvernului, Yasuo Fukuda. "Autorităţile ţării noastre aşteaptă însă concretizarea acestei hotărâri", a adăugat el.

Ministrul francez al afacerilor externe, Dominique de Villepin, a declarat, în faţa Adunării Naţionale, că ţara sa ia act de acceptarea rezoluţiei ONU de către Irak şi că "aşteaptă din partea Irakului o deplină cooperare cu Naţiunile Unite". "Franţa a apărat fără încetare dreptul şi morala, a dorit unanimitatea Consiliului de Securitate pentru a face să prevaleze responsabilitatea colectivă, pentru a face astfel încât forţa să nu poată fi decât o ultimă soluţie", a adăugat el.

În opinia şefului diplomaţiei germane, Joschka Fischer, "dacă aceasta este într-adevăr o declaraţie de aprobare din partea guvernului irakian pentru decizia Consiliului de Securitate, atunci este vorba de un pas important şi pozitiv".

Premierul canadian Jean Chretien a primit "plăcut surprins" decizia Irakului şi a apreciat că acesta nu este decât un prim pas. El a adăugat că "Saddam Hussein are supărătorul obicei de a recurge la obstrucţie şi de a se eschiva când este vorba de a se conforma deplin rezoluţiilor Consiliului de Securitate al Naţiunilor Unite". 

*

Şefii misiunilor inspectorilor ONU, suedezul Hans Blix şi egipteanul Mohammed El Baradei, au sosit la 18 noiembrie a.c. la Bagdad, unde vor relua procesul de verificare a armamentului irakian. Misiunea ONU pentru dezarmare, condusă de H. Blix şi de M. Baradei, urmează să pregătească sosirea inspectorilor UNMOVIC, prevăzută pentru 27 noiembrie a.c. 

 

3. Comunicatul Comisiei Europene privind asistenţa financiară acordată României şi Bulgariei 

 

Comisia Europeană a propus, la 13 noiembrie a.c., noi foi de drum pentru România şi Bulgaria, care prevăd o creştere progresivă a asistenţei financiare europene pentru cele două ţări, se arată într-un comunicat publicat pe site-ul Comisiei Europene.

Potrivit acestui document "conform propunerii din 9 octombrie din Documentul strategic şi conform cererii Consiliului European desfăşurat în 24 şi 25 octombrie la Bruxelles, Comisia Europeană a prezentat foi de drum pentru Bulgaria şi România, pentru a susţine eforturile celor două ţări candidate pentru a îşi atinge obiectivul de aderare la Uniunea Europeană în 2007".

Pentru a susţine aceste eforturi, Comisia propune şi o creştere progresivă considerabilă a asistenţei financiare din partea Uniunii Europene. Foile de drum vor fi prezentate Consiliului de Miniştri şi Consiliului European de la Copenhaga din 12 şi 13 decembrie a.c.

În documentul strategic "Spre o Uniune Extinsă", din data de 9 octombrie 2002, Comisia a anunţat că va propune, înaintea Consiliului European de la Copenhaga, pe baza analizei rapoartelor de ţară din 2002, foi de drum detaliate pentru Bulgaria şi România.

În concluziile Consiliului European de la Bruxelles din 24-25 octombrie 2002, statele membre au fost de acord cu evaluarea Comisiei asupra progreselor realizate de Bulgaria şi România. Ţinând cont de natura cuprinzătoare şi ireversibilă a procesului de extindere, Consiliul şi Comisia au fost invitate să pregătească, pentru Consiliul European de la Copenhaga, în urma unor consultări strînse cu Bulgaria şi România, deciziile necesare referitoare la foile de drum detaliate şi sporirea asistenţei de preaderare, pentru a realiza progrese în procesul de aderare a acestor ţări. Consiliul European şi-a exprimat sprijinul pentru Bulgaria şi România în eforturile lor de a îşi atinge obiectivul de aderare în 2007.

Foile de drum pentru Bulgaria şi România acoperă perioada până la aderare, iar scopul lor este să indice în detaliu principalii paşi care trebuie făcuţi pentru pregătirea aderării. Documentele se bazează pe angajamentele făcute în negocieri şi pe ceea ce trebuie făcut pentru îndeplinirea criteriilor. De asemenea, foile de drum urmăresc principiile care au ghidat procesul de aderare încă de la început, respectiv un tratament egal, pe baza meritelor şi diferenţierilor proprii, fără introducerea de noi criterii sau condiţii.

Foile de drum pun un accent deosebit pe capacitatea administrativă şi judiciară necesară implementări acquis-ului şi pe reforma economică. Documentele identifică problemele pe termen scurt şi mediu, care urmează să fie dezvoltate în anul 2003. Foile de drum vor fi revizuite periodic, în funcţie de evoluţiile din aceste ţări şi de progresele înregistrate în negocieri.

Comisia propune o creştere considerabilă şi progresivă a asistenţei financiare pentru Bulgaria şi România, începând cu data primei runde de aderări. Această creştere va ajunge la o suplimentare de 20% în 2004, 30% în 2005 şi 40% în 2006, comparativ cu asistenţa medie primită de cele două ţări în perioada 2001 - 2003. O asistenţă suplimentară va fi condiţionată de realizarea de progrese în conformitate cu foile de drum şi de îmbunătăţirea semnificativă a capacităţii de administrare şi utilizare eficientă a fondurilor. Bulgaria şi România au început să îşi dezvolte capacitatea de a utiliza mai bine fondurile existente, iar în cazul în care pregătirile continuă şi se intensifică, vor fi pregătite pentru a primi şi a utiliza fonduri suplimentare începând din 2004.

Potrivit documentului citat, Bulgaria şi România participă deja la mai multe comitete şi agenţii comunitare. În privinţa situaţiei de după semnarea Tratatului de aderare, Comisia propune ca România şi Bulgaria să beneficieze de acelaşi tratament ca şi celelalte state care desfăşoară negocieri. După semnarea tratatului de aderare, Bulgaria şi România trebuie să aibă posibilitatea, în cazurile în care este posibil din punct de vedere legal, să participe cu statut de observator în toate comisiile. Cele două ţări trebuie să poată participa cel puţin ca observatori în structurile relevante ale tuturor agenţiilor comunitare, iar principiile generale şi detaliile acestei participări vor fi definite într-un stadiu ulterior.

România şi Bulgaria au închis provizoriu un număr considerabil de capitole de negociere, pe baza datei indicate de ele pentru aderare, de 1 ianuarie 2007. Monitorizarea atentă a implementării acestor angajamente este foarte importantă pentru ţările candidate şi UE. În acest scop, trebuie folosite, în mod sistematic, structurile Acordului european, care sînt folosite pentru analizarea progreselor realizate în toate domeniile prioritate, în aplicarea Planurilor de Acţiune şi în privinţa capacităţii administrative şi juridice. Comisia va elabora în continuare rapoarte de ţară, până când România şi Bulgaria vor îndeplini criteriile de aderare, iar viitoarele rapoarte vor include şi o evaluare a aplicării foilor de drum. 

 

4. Noua conducere a Partidului Comunist Chinez 

 

La 14 noiembrie a.c., s-au încheiat lucrările celui de-al XVI-lea Congres al Partidului Comunist Chinez. Preşedintele ţării, Secretarul general al partidului Jiang Zemin, nu a fost reales în Comitetul Central al partidului, succesorul lui fiind vicepreşedintele Hu Jintao. În martie 2003, Jiang Zemin urmează să-i cedeze acestuia funcţia de preşedinte al statului, păstrând doar funcţia de şef al forţelor armate.

Potrivit analiştilor, acest transfer al puterii către cea de-a patra generaţie de comunişti chinezi constituie cea mai importantă remaniere politică din China, din ultimii 13 ani. Noua conducere chineză cuprinde nouă membri: Hu Jintao, Wu Bangguo (urmează să devină preşedintele parlamentului chinez în martie 2003), Wen Jiabao Bangguo (urmează să devină preşedintele parlamentului chinez în martie 2003), Jia Qinglin, Zeng Qinghong, Wu Guanzheng, Li Changchun şi Luo Gan. Peste 20% dintre membrii nou-aleşi în CC al PCC au vârste sub 50 de ani. 

Delegaţii au ales, de asemenea, Comisia centrală a PCC pentru controlul disciplinei (CCDI), compusă din 121 de membri. În cadrul congresului au mai fost adoptate o serie de rezoluţii pe baza Raportului prezentat de Comitetului Central al PCC şi a Raportului de activitate prezentat de CCDI. 

Modificarea statutului Partidului Comunist Chinez pentru a permite oficial accesul capitaliştilor a reprezentat un alt eveniment deosebit al Congresului. "Congresul a aprobat în unanimitate faptul că această reprezentare triplă (clasa muncitoare, poporul chinez şi naţiunea chineză) trebuie să reprezinte linia directoare a partidului nostru, la fel ca şi doctrina marxist-leninistă, gândirea lui Mao Zedong şi teoria lui Deng Xiaoping", se arată în Raportul prezentat în cadrul Congresului. 

Amendamentul, adoptat în unanimitate de Congres, a inclus în statutul partidului teoria formulată de Jiang Zemin, numită "tripla reprezentativitate", permiţând accesul claselor sociale în ascensiune, printre care figurează şi antreprenorii. De un an şi jumătate, liderii chinezi au implementat şi susţinut această teorie, în încercarea partidului comunist de a ralia cauzei sale şi noile clase aflate în ascensiune, printre care se numără capitaliştii.

"Congresul a reprezentat un succes, fiind extrem de progresist. Prin intermediul acestuia s-a asigurat continuitatea şi s-a deschis un nou capitol pentru viitor", a declarat noul secretar general al PCC, Hu Jintao, adăugând că teoria lui Jiang Zemin, care permite acceptarea oamenilor de afaceri în partid, reprezintă o decizie politică istorică. Hu Jintao i-a prezentat, în mod oficial, pe ceilalţi opt membri ai conducerii chineze, adăugând că "noua structură se va strădui să nu dezamăgească încrederea acordată de partid şi de populaţie".

*

Administraţia americană l-a felicitat pe noul Secretar general al Partidului Comunist Chinez, Hu Jintao, oficialii americani exprimându-şi intenţia de a colabora strâns cu acesta şi cu ceilalţi lideri chinezi. 

"Vom continua să lucrăm în strînsă cooperare cu liderii chinezi, în mai multe direcţii, în cadrul importantelor relaţii cu China, printre care şi drepturile omului, libertăţile religioase şi relaţiile economice", a declarat purtătorul de cuvânt al preşedintelui american George W. Bush, Scott McClellan. 

"Rusia a urmărit cu atenţie schimbările aflate în desfăşurare în China şi salută voinţa liderilor chinezi de a dezvolta relaţiile de prietenie cu ţara noastră. Rusia ia notă cu satisfacţie de declaraţiile Congresului Partidului Comunist chinez, care a reafirmat sprijinul său pentru o politică externă stabilă şi coerentă, în special pentru dezvoltarea rapidă a relaţiilor dintre cele două state", se subliniază într-un comunicat al Ministerului rus de Externe. 

Autorităţile ruse doresc "să întâlnească cât mai repede posibil noua echipă de conducere chineză pentru a discuta dezvoltarea relaţiilor bilaterale în diferite domenii, precum şi cooperarea între cele două ţări pe arena internaţională", se mai menţionează în comunicatul MAE al Rusiei. 

5. Convenţia ONU asupra armelor biologice 

 

Ţările semnatare ale Convenţiei ONU, care interzice armele biologice, au decis, la 14 noiembrie a.c., continuarea studierii mijloacelor de a impune această Convenţie, fără a organiza, pentru moment, inspecţii internaţionale asupra stocurilor de bacili şi viruşi.

Reprezentanţii celor 146 de ţări, reuniţi la Geneva pentru o Conferinţă de examinare a Convenţiei, au adoptat oficial o declaraţie care prevede reuniuni anuale, începând cu anul 2003, pentru a discuta despre un control al acestor stocurilor chiar de către guvernele statelor semnatare.

Potrivit analiştilor, acest acord minimal evită un nou eşec al lucrărilor, care au fost suspendate de un an, ca urmare a refuzului SUA de a permite inspectarea laboratoarelor sale. Ţările participante "şi-au dat seama că aceasta este singura şansă realistă de a obţine un rezultat pozitiv", a precizat o sursă diplomatică a ONU.

Acest compromis are loc în momentul când Irakul a acceptat o rezoluţie a ONU, independentă de Convenţie, care impune autorităţilor irakiene să permită accesul inspectorilor, pentru a cerceta dacă această ţară posedă arme de distrugere în masă. Pe de altă parte, tot în această perioadă, Coreea de Nord este acuzată că ar pune în practică un program de înarmare biologică.

Convenţia ONU, semnată în 1972, interzice perfecţionarea, fabricarea şi deţinerea armelor biologice. Cu toate acestea, textul Convenţiei nu prevede efectuarea de verificări internaţionale, spre deosebire de tratatele asupra armelor nucleare şi chimice.

*

Ministrul german al afacerilor externe, Joschka Fischer, a salutat decizia ţărilor semnatare ale Convenţiei ONU ce interzice armele biologice de a studia mijloacele pentru întărirea acestei convenţii. "După negocieri dificile, a fost luată decizia de a continua procesul de control al armamentului multilateral în materie de arme biologice. În acest fel au crescut posibilităţile de diminuare a riscurilor de utilizare a armelor biologice, chiar dacă aceste arme provin din state ostile sau de la terorişti", a declarat ministrul german. 

 

 

 

 

6. Negocieri privind planul de pace al Naţiunilor Unite pentru reglementarea statutului insulei Cipru 

La 11 noiembrie a.c., reprezentantul special al Secretarului general al ONU pentru Cipru, Alvaro de Soto, a remis preşedintelui cipriot, Glafcos Clerides, liderul ciprioţilor greci, un document considerat a fi planul de pace al Naţiunilor Unite menit să reglementeze statutul insulei Cipru, divizată de aproape 30 de ani. Oficialul ONU nu a precizat conţinutul documentului, dar şi-a manifestat speranţa că cele două părţi, ciprioţii-greci şi ciprioţii-turci, vor da un răspuns în următoarele zile la planul de pace propus. 

Premierul grec, Costas Simitis, a apreciat că planul de pace pentru Cipru constituie "o ocazie istorică" şi un "punct de plecare" în încercarea de a pune capăt divizării insulei, separată în două părţi din 1974. "Negocierile vor fi dificile, dar este o ocazie istorică pentru rezolvarea problemei cipriote", a declarat el. Premierul grec a afirmat că aderarea la Uniunea Europeană a unei Republici a Ciprului unită va fi o "mare reuşită şi va asigura securitatea, pacea şi cooperarea în toată regiunea". "Pentru prima dată, dispunem de o poziţie globală a ONU. Potrivit unei prime evaluări, această propunere constituie un punct de plecare ce va permite negocieri intense, iar următoarele zile vor fi decisive", a afirmat el, invitând cele două părţi să acţioneze "cu responsabilitate". C. Simitis a subliniat că decizia finală aparţine poporului cipriot, prin intermediul unor referendumuri în fiecare dintre cele două comunităţi.

Ministrul grec al afacerilor externe, Georgios Papandreou, a apreciat că ar fi foarte important ca planul propus de K. Annan să poată conduce la un acord înaintea summit-ului european de la Copenhaga, în cazul căruia va fi anunţată aderarea Ciprului la Uniunea Europeană.

La rândul său, liderul cipriot turc, Rauf Denktash, a declarat că secretarul general al ONU, Kofi Annan, i-a cerut să nu respingă din start planul de pace elaborat de Naţiunile Unite. "«Nu trebuie să evaluaţi negativ şi să nu respingeţi planul a priori», este mesajul pe care mi l-a transmis K. Annan", a precizat preşedintele Republicii Turce a Ciprului de Nord (RTCN), recunoscută doar de regimul de la Ankara şi supusă unui embargou internaţional.

R. Denktash a apreciat că planul "este complet". Liderul cipriot turc a precizat că va analiza acest proiect cu responsabili din RTCN şi din Turcia, înainte de a oferi un răspuns definitiv. 

Premierul turc în exerciţiu, Bulent Ecevit, a apreciat că planul de pace propus de Naţiunile Unite privind reîntregirea insulei Cipru conţine "aspecte îngrijorătoare", fără a-l califica, însă, inacceptabil. 

"Planul prevede cedarea unei părţi largi din actualul teritoriu cipriot turc, ciprioţilor greci", a declarat Bulent Ecevit, cel care a decis, în anul 1974, invadarea Ciprului de Nord de către Turcia. "O asemenea decizie va afecta între 150000 şi 160000 de persoane care trăiesc în această regiune şi ar putea fi inacceptabilă pentru Republica Turcă a Ciprului de Nord", a adăugat premierul Turciei. O alta problemă ar fi, în opinia oficialului turc, cererea privind "reducerea semnificativă a numărului soldaţilor pe care Turcia îi menţine în nordul insulei". "Acestea sunt problemele pe care le-am observat la o prima evaluare. Vor avea loc negocieri intense. Acesta este un text asupra căruia trebuie să aibă loc schimburi de opinii. Vom studia textul într-un termen extrem de scurt şi sperăm ca acest lucru să contribuie la o atmosferă de reconciliere", a adăugat Bulent Ecevit. 

Premierul în exerciţiu al Turciei a criticat, de asemenea, termenul limită impus de ONU, interval în care cele două părţi cipriote, greacă şi turcă, ar trebui să-şi prezinte poziţiile faţă de planul de pace propus de Naţiunile Unite. Pe această temă, vicepreşedintele din cadrul Partidului Justiţiei şi Dezvoltării din Turcia, Abdullah Gul, a adăugat că acordul privind reîntregirea Ciprului ar putea să fie finalizat până la summit-ul european de la Copenhaga.[image: image1]
*

Preşedintele Comisiei Europene, Romano Prodi, a declarat că Uniunea Europeană are de gând să opteze şi pentru varianta de a admite în structurile sale un Cipru divizat dacă nu se ajunge la o reglementare politică în privinţa unificării insulei până la reuniunea Consiliului European de la Copenhaga. Menţionând că ar fi mult mai bine ca UE să integreze întregul Cipru, R. Prodi a precizat că salută orice modificări de atitudine politică în măsură să conducă la reunificarea insulei, dar că în situaţia în care cele două părţi nu ajung la un acord privind planul propus de ONU, crearea unei confederaţii după modelul elveţian, UE este gata să integreze doar partea greco-cipriotă, care se bucură de recunoaştere internaţională. 

Romano Prodi a subliniat că nu se pune problema ca UE să îşi amâne decizia de primire a Ciprului şi a precizat, pe de altă parte, că Turcia rămâne o ţară candidată la o eventuală aderare, în ciuda recentelor afirmaţii făcute de preşedintele Convenţiei privind viitorul Europei, Valery Giscard d'Estaing, potrivit căruia turcii nu fac parte din Europa şi nu trebuie lăsaţi niciodată să adere la Uniune. 

La rândul sau, Înaltul reprezentant al UE pentru politică externă şi securitate comună, Javier Solana, şi-a exprimat sprijinul pentru eforturile depuse de Secretarul general al ONU, Kofi Annan, pentru soluţionarea conflictului cipriot şi a îndemnat toate părţile implicate să conlucreze pentru obţinerea unui acord, subliniind că acestea dispun acum de o ocazie favorabilă şi că ar trebui să adopte o atitudine constructivă. 

Preşedintele Parlamentului European, Pat Cox, a salutat "iniţiativa istorică" a Naţiunilor Unite şi i-a îndemnat pe liderii celor două comunităţi, cipriotă greacă şi cipriotă turcă, "să nu scape această ocazie unică". "Va trebui să facem tot ceea ce se poate face pentru a spori şansele unei reglementări a problemei Ciprului înainte de Copenhaga", a adăugat acesta.

[image: image2]Secretarul american de stat, Colin Powell, a declarat că este mulţumit de primele reacţii la planul de pace elaborat de ONU pentru Cipru. "Este o iniţiativă importantă şi sper că cele două părţi o vor studia cu grijă", a declarat şeful diplomaţiei americane, adăugând că, în ciuda numeroaselor dificultăţi, trebuie profitat de această ocazie pentru a ajunge la reglementarea păcii.

